Τη γιγάντωση του Δημοσίου τα τελευταία 2,5 χρόνια με σχεδόν 22.000 προσλήψεις πέτυχε η κυβέρνηση των ΣΥΡΙΖΑ-ΑΝΕΛ εκτοξεύοντας ταυτόχρονα τη μισθολογική δαπάνη.

Μπορεί τα τελευταία χρόνια να υπήρχαν συγκεκριμένοι περιορισμοί για τις προσλήψεις δημοσίων υπαλλήλων, ωστόσο ο κυβερνητικός συνασπισμός κατάφερε να προσλάβει σε θέσεις μόνιμου και έκτακτου προσωπικού στο στενό και ευρύτερο δημόσιο τομέα 21.924 άτομα τα τελευταία 2,5 χρόνια με την δαπάνη να υπολογίζεται για το 2018 να αγγίξει τα 18 δις. Ευρώ, λόγω και των αναδρομικών στα ειδικά μισθολόγια.

Όπως αναφέρεται σε ρεπορτάζ της «Καθημερινής», ο κανόνας της μίας πρόσληψης και κάθε τρεις ή τέσσερις αποχωρήσεις εργαζομένων που είχε συμφωνηθεί με τους πιστωτές, δεν εμπόδισε την κυβέρνηση να αυξήσει τον αριθμό των εργαζομένων στο Δημόσιο αλλά και τη μισθολογική δαπάνη σε μία περίοδο μάλιστα όπου οι Έλληνες «γονάτισαν» από τους υπέρογκους φόρους.

Από την επεξεργασία των δεδομένων που δημοσιεύονται στο «μητρώο ανθρωπίνου δυναμικού του ελληνικού Δημοσίου» φαίνεται ότι το άθροισμα τακτικού και έκτακτου προσωπικού στον στενό δημόσιο τομέα, αλλά και στα εκατοντάδες νομικά πρόσωπα ιδιωτικού δικαίου, έφτασε τον Δεκέμβριο του 2017 στις 698.727 άτομα και παρουσιάζεται αυξημένο κατά 21.924 σε σχές με τον Δεκέμβριο του 2015.

Με βάση τα ίδια στατιστικά στοιχεία – αναφέρει η εφημερίδα – αποτυπώνεται η «παραβίαση» του κανόνα της μίας πρόσληψης για κάθε τέσσερις αποχωρήσεις τόσο το 2016 όσο και το 2017, έτος κατά το οποίο οι προσλήψεις ήταν περισσότερες από τις αποχωρήσεις.

Στα ύψη η μισθολογική δαπάνη

Και βέβαια αύξηση των δημοσίων υπαλλήλων χωρίς αντίστοιχη αύξηση στη μισθολογικό δαπάνη δεν μπορεί να υπάρχει.

Το 2017 η δαπάνη εμφανίζεται αυξημένη κατά 616 εκατ. Ευρώ σε σχέση με την αντίστοιχη του 2014, ενώ στο 9μηνο του 2018 παρατηρείται αύξηση 528 εκατ. Ευρώ συγκριτικά με το διάστημα Ιανουαρίου – Δεκεμβρίου 2017.

Όσο αφορά στο 2018, είναι δεδομένο ότι θα κλείσει με αύξηση της μισθολογικής δαπάνης ενώ το ίδιο αναμένεται – όπως εκτιμά η εφημερίδα – και για το 2019 με δεδομένο ότι η κυβέρνηση προγραμματίζει χιλιάδες προσλήψεις.